Meðal innviðafjárfestinga sem tengjast mennta - og menningarmálaráðuneytinu má nefna byggingu Húss íslenskunnar sem nú er í fullum gangi . Hús íslenskunnar verður glæsilegt og verðugur heimavöllur fyrir fjöregg íslenskrar menningar , tungumálið okkar . Þar munu tvinnast saman fortíð , samtíð og framtíð íslenskunnar . Þannig myndar húsið umgjörð um þjóðararf Íslendinga og skapar aðstæður til að efla þekkingu og þróun á tungumálinu . Til að íslenskan verði áfram gjaldgeng í stafrænum nútímaheimi , og okkar sjálfsagða mál , hafa stjórnvöld fjárfest í máltækniáætlun fyrir íslensku . Markmið hennar er að tryggja að hægt sé að nota íslensku í samskiptum við tæki og í allri upplýsingavinnslu . Á árinu 2019 voru veittar 845 milljónir króna vegna Húss íslenskunnar og áætlað er að veita 1.935 milljónir á þessu ári . Svipaða sögu má segja um framlag til máltækniverkefnisins því á árinu 2019 voru veittar 465 milljónir og áætlað er að veita 604 milljónir til verkefnisins á þessu ári . Aðrar mikilvægar fjárfestingar eru bygging félagsaðstöðu við Fjölbrautaskóla Suðurnesja , viðbygging við Fjölbrautaskólann í Breiðholti og uppbygging við Menntaskólann í Reykjavík . Menntaskólinn í Reykjavík skipar ákveðinn sess í sögu okkar og hefur lagt mikið af mörkum til menntunar á Íslandi . Húsnæðismál skólans eru loksins að taka á sig metnaðarfulla mynd sem allir geta verið stoltir af en starfshópur skilaði af sér þarfagreiningu og húsrýmisáætlun fyrir MR í nóvember og mun ákvörðun um næstu skref liggja fyrir í lok þessa mánaðar . Þess má einnig geta að áætlaðar fjárfestingarheimildir framhaldsskóla , sem meðal annars eru ætlaðar til kaupa þeirra á tækjum og búnaði , hækka um 62,6 milljónir milli áranna 2019 og 2020 eða um 16% . Öflugt menntakerfi er forsenda framfara og leggur grunninn að áframhaldandi velsæld okkar . Við viljum að skapandi og gagnrýnin hugsun , læsi og þátttaka í lýðræðissamfélagi verði áfram undirstaða íslenska skólakerfisins og það geti mætt örum samfélagsbreytingum . Á því byggist samkeppnishæfni okkar til framtíðar . Forsenda áframhaldandi velferðar og lífsgæða á Íslandi er öflugt og fjölbreytt atvinnulíf þar sem til staðar eru störf fyrir menntað fólk sem stuðlar að nýsköpun og þróun . Lilja Dögg Alfreðsdóttir , mennta - og menningarmálaráðherra og varaformaður Framsóknar . Greinin birtist fyrst í Morgunblaðinu 9. janúar 2020 .